CELEX: 52017PC0766
Language: hr
Date: 2017-12-18
Title: Prijedlog PROVEDBENE ODLUKE VIJEĆA o podvrgavanju nove psihoaktivne tvari metil-2-{[1-(5-fluoropentil)-1H-indazol-3-karbonil]amino}-3,3-dimetilbutanoata (5F-MDMB-PINACA) kontrolnim mjerama

EUROPSKA KOMISIJA
            Bruxelles, 18.12.2017.
            COM(2017) 766 final
            2017/0346(NLE)
            Prijedlog
            PROVEDBENE ODLUKE VIJEĆA
            o podvrgavanju nove psihoaktivne tvarimetil-2-{[1-(5-fluoropentil)-1H-indazol-3-karbonil]amino}-3,3-dimetilbutanoata(5F-MDMB-PINACA) kontrolnim mjerama
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Odlukom Vijeća 2005/387/PUP o razmjeni informacija, procjeni rizika i kontroli novih psihoaktivnih tvari
                  1
                predviđa se postupak od tri koraka koji može dovesti do podvrgavanja nove psihoaktivne tvari kontrolnim mjerama diljem Unije.
            
            
               Dana 4. srpnja 2017. izdano je zajedničko izvješće Europskog centra za praćenje droga i ovisnosti o drogama (EMCDDA) i Europola sastavljeno u skladu s člankom 5. Odluke Vijeća 2005/387/PUP. Vijeće je 15. rujna 2017. na zahtjev Komisije i sedam država članica te u skladu s člankom 6. stavkom 1. prethodno navedene Odluke Vijeća zatražilo procjenu rizika prouzročenih uporabom i proizvodnjom nove psihoaktivne tvari metil-2-{[1-(5-fluoropentil)-1H-indazol-3-karbonil]amino}-3,3-dimetilbutanoata (5F-MDMB-PINACA, 5F-ADB) i trgovinom njome te procjenu uključenosti organiziranog kriminala i mogućih posljedica kontrolnih mjera uvedenih za tu tvar.
            
            
               Rizike povezane s tvari 5F-MDMB-PINACA procijenio je Znanstveni odbor Europskog centra za praćenje droga i ovisnosti o drogama, koji djeluje u skladu s odredbama članka 6. stavaka 2., 3. i 4. Odluke Vijeća. Izvješće o procjeni rizika dostavljeno je Komisiji i Vijeću 14. studenoga 2017. Glavni su rezultati procjene rizika sljedeći:
            
            
               ·Tvar 5F-MDMB-PINACA je sintetički kanabinoid. Njezini su učinci slični učincima THC-a, tvari koja uzrokuje glavne psihoaktivne učinke kanabisa, ali njezina svojstva uključuju i po život opasnu toksičnost. Zbog snažnog djelovanja tvari 5F-MDMB-PINACA te njezina velikog i promjenjivog udjela u mješavinama za pušenje postoji velik rizik od trovanja;
            
            
               ·Tvar 5F-MDMB-PINACA dostupna je u Europskoj uniji barem od rujna 2014. te je otkrivena u 25 država članica. Dvije države članice prijavile su 28 smrtnih slučajeva povezanih s tvari 5F-MDMB-PINACA. U najmanje je 20 smrtnih slučajeva tvar 5F-MDMB-PINACA bila uzrok smrti ili joj je vjerojatno doprinijela.
            
            
               U skladu s člankom 8. stavkom 1. Odluke Vijeća 2005/387/PUP, u roku od šest tjedana od datuma primitka izvješća o procjeni rizika Komisija predstavlja Vijeću inicijativu o podvrgavanju novih psihoaktivnih tvari kontrolnim mjerama diljem Unije ili dostavlja izvješće u kojem izlaže svoja stajališta o tome zašto takvu inicijativu ne smatra potrebnom. U skladu s presudom Suda od 16. travnja 2015. u spojenim predmetima C-317/13 i C-679/13 prije donošenja akta na temelju članka 8. stavka 1. Odluke Vijeća 2005/387/PUP obavezno je savjetovanje s Europskim parlamentom. 
            
            
               Na temelju nalaza Izvješća o procjeni rizika Komisija smatra da postoji osnova za podvrgavanje te tvari kontrolnim mjerama diljem Unije. Prema Izvješću o procjeni rizika akutna toksičnost tvari 5F-MDMB-PINACA takva je da može uzrokovati teške štetne posljedice po zdravlje ljudi.
            
            
               2.
                     CILJ PRIJEDLOGA 
            
            
               Cilj je ovog Prijedloga provedbene odluke Vijeća pozvati države članice da tvar 5F-MDMB-PINACA podvrgnu kontrolnim mjerama i kaznenim sankcijama, kako je propisano njihovim zakonodavstvom, u skladu s obvezama na temelju Konvencije Ujedinjenih naroda o psihotropnim tvarima iz 1971.
            
            
               2017/0346 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o podvrgavanju nove psihoaktivne tvari
                  metil-2-{[1-(5-fluoropentil)-1H-indazol-3-karbonil]amino}-3,3-dimetilbutanoata
                  (5F-MDMB-PINACA) kontrolnim mjerama
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Odluku Vijeća 2005/387/PUP od 10. svibnja 2005. o razmjeni informacija, procjeni rizika i kontroli novih psihoaktivnih tvari
                  2
               , a posebno njezin članak 8. stavak 3.,
            
            
               uzimajući u obzir prijedlog Europske komisije,
            
         
         
            
               uzimajući u obzir mišljenje Europskog parlamenta
                  3
               , 
            
            
               budući da:
            
            
               (1)Izvješće o procjeni rizika za novu psihoaktivnu tvar metil-2-{[1-(5-fluoropentil)-1H-indazol-3-karbonil]amino}-3,3-dimetilbutanoat (5F-MDMB-PINACA) sastavljeno je u skladu s člankom 6. Odluke 2005/387/PUP na posebnoj sjednici proširenog Znanstvenog odbora Europskog centra za praćenje droga i ovisnosti o drogama (EMCDDA) te je potom dostavljeno Komisiji i Vijeću 14. studenoga 2017.
            
            
               (2)Tvar 5F-MDMB-PINACA je sintetički kanabinoid. Njezini su učinci slični učincima THC-a, tvari koja uzrokuje glavne psihoaktivne učinke kanabisa, ali njezina svojstva uključuju i po život opasnu toksičnost. Zbog snažnog djelovanja tvari 5F-MDMB-PINACA te njezina velikog i promjenjivog udjela u mješavinama za pušenje postoji velik rizik od trovanja.  
            
            
               (3)Tvar 5F-MDMB-PINACA dostupna je u Uniji barem od rujna 2014. te je otkrivena u 25 država članica. Zbog njezine prirode broj prijavljenih slučajeva otkrivanja tvari 5F-MDMB-PINACA vjerojatno je manji od stvarnog jer uobičajena pretraga ne uključuje traganje za tom tvari. U većini je slučajeva tvar zaplijenjena u obliku biljnog materijala i praha, ali zaplijenjena je, premda u manjoj mjeri, i u tekućem obliku, kao bugačica i u drugim neutvrđenim fizičkim oblicima. U Europskoj uniji provedeno je više od 1 770 zapljena te tvari u obliku biljnog materijala. 
            
            
               (4)Dvije države članice prijavile su 28 smrtnih slučajeva povezanih s tvari 5F-MDMB-PINACA. U najmanje je 20 smrtnih slučajeva tvar 5F-MDMB-PINACA bila uzrok smrti ili joj je vjerojatno doprinijela. Usto, dvije su države članice prijavile 35 akutnih trovanja bez smrtnih posljedica koja su povezana s tvari 5F-MDMB-PINACA. Zbog prirode tvari 5F-MDMB-PINACA broj otkrivenih ili prijavljenih trovanja bez smrtnih posljedica te smrtnih slučajeva vjerojatno je manji od stvarnog.
            
            
               (5)Ne postoje konkretne informacije o uključenosti organiziranog kriminala u proizvodnju i distribuciju (trgovinu) tvari 5F-MDMB-PINACA te opskrbu njome u Uniji. Dostupni podaci ukazuju na to da tvar 5F-MDMB-PINACA proizvode kemijska poduzeća u Kini. 
            
            
               (6)Tvar 5F-MDMB-PINACA obično se prodaje u malim i veleprodajnim količinama označena kao „legalna droga” u obliku mješavine za pušenje i kao prah u trgovinama s priborom za uporabu droga te putem interneta kao „legalna” zamjena za kanabis. Može se prodavati i izravno na nezakonitom tržištu opojnih droga. Budući da se na takvim proizvodima rijetko navodi njihov sastav, većina uzimatelja nije svjesna toga da konzumira sintetičke kanabinoide općenito, a konkretno tvar 5F-MDMB-PINACA. 
            
            
               (7)Ni u Uniji ni, čini se, nigdje drugdje ne postoji priznata upotreba tvari 5F-MDMB-PINACA u humanoj ili veterinarskoj medicini. Ne postoje naznake da bi se tvar 5F-MDMB-PINACA mogla upotrebljavati u bilo koju drugu svrhu osim kao analitički referentni standard i u znanstvenim istraživanjima.
            
            
               (8)U Izvješću o procjeni rizika navodi se da bi se u okviru dodatnih istraživanja moglo odgovoriti na mnoga pitanja povezana s tvari 5F-MDMB-PINACA koja se postavljaju zbog nedovoljno informacija o rizicima za zdravlje pojedinaca, rizicima za javno zdravlje i društvenim rizicima. Međutim, dostupni dokazi i informacije o zdravstvenim i društvenim rizicima povezanima s tom tvari dovoljan su razlog za podvrgavanje tvari 5F-MDMB-PINACA kontrolnim mjerama diljem Unije.
            
            
               (9)Tvar 5F-MDMB-PINACA ne nalazi se na popisu tvari koje treba kontrolirati na temelju Jedinstvene konvencije Ujedinjenih naroda o opojnim drogama iz 1961. ili Konvencije Ujedinjenih naroda o psihotropnim tvarima iz 1971. Tvar je trenutačno obuhvaćena procjenom u okviru sustava Ujedinjenih naroda i razmotrena je na 39. sastanku Stručnog odbora za ovisnosti o drogama (ECDD) u okviru Svjetske zdravstvene organizacije održanom od 6. do 10. studenoga 2017. u Ženevi. To ne sprečava Uniju da donese odluku o podvrgavanju te tvari kontrolnim mjerama.
            
            
               (10)S obzirom na to da 14 država članica kontrolira tvar 5F-MDMB-PINACA u skladu s nacionalnim zakonodavstvom o kontroli droga te da četiri države članice kontroliraju 5F-MDMB-PINACA u skladu s drugim zakonodavstvom, podvrgavanjem te tvari kontrolnim mjerama diljem Unije doprinijelo bi se izbjegavanju prepreka prekograničnom izvršavanju zakona i pravosudnoj suradnji te pružanju zaštite od rizika koje njezina dostupnost i upotreba mogu predstavljati.
            
            
               (11)Odlukom 2005/387/PUP Vijeću se dodjeljuju provedbene ovlasti u cilju davanja brzog i stručno utemeljenog odgovora na razini Unije na pojavu novih psihoaktivnih tvari koje su otkrile i prijavile države članice, podvrgavanjem tih tvari kontrolnim mjerama diljem Unije. S obzirom na to da su ispunjeni uvjeti za pokretanje izvršavanja tih provedbenih ovlasti i da je proveden za to predviđen postupak, trebalo bi donijeti provedbenu odluku kako bi se tvar 5F-MDMB-PINACA podvrgnula kontrolnim mjerama diljem Unije.
            
            
               (12)Odluka 2005/387/PUP obvezujuća je za Dansku te ona stoga sudjeluje u donošenju i primjeni ove Odluke.
            
            
               (13)Odluka 2005/387/PUP obvezujuća je za Irsku te ona stoga sudjeluje u donošenju i primjeni ove Odluke.
            
            
               (14)Odluka 2005/387/PUP nije obvezujuća za Ujedinjenu Kraljevinu i ona stoga ne sudjeluje u donošenju i primjeni ove Odluke te ona za nju nije obvezujuća niti se na nju primjenjuje,
            
            
               DONIJELO JE OVU ODLUKU: 
            
            
               Članak 1.
            
            
               Nova psihoaktivna tvar metil-2-{[1-(5-fluoropentil)-1H-indazol-3-karbonil]amino}-3,3-dimetilbutanoat (5F-MDMB-PINACA) podvrgava se kontrolnim mjerama diljem Unije.
            
            
               Članak 2.
            
         
         
            
               Najkasnije do [godinu dana od datuma objavljivanja ove Odluke] države članice moraju poduzeti potrebne mjere, u skladu sa svojim nacionalnim zakonodavstvom, radi podvrgavanja nove psihoaktivne tvari iz članka 1. kontrolnim mjerama i kaznenim sankcijama, kako je propisano njihovim zakonodavstvom, u skladu s obvezama na temelju Konvencije Ujedinjenih naroda o psihotropnim tvarima iz 1971.
            
            
               Članak 3.
            
            
               Ova Odluka stupa na snagu sljedećeg dana od dana objave u Službenom listu Europske unije.
            
            
            
            
               Ova Odluka primjenjuje se u skladu s Ugovorima.
            
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 127, 20.5.2005., str. 32.
               
               
                  
                     (2)
                  
                        SL L 127, 20.5.2005., str. 32.
               
               
                  
                     (3)
                  
                        SL C , , str. .